Prěni dźěl lětušeho póstneho seminara k přichodej cyrkwje wotmě so zawčerawšim w Smochčanskim Domje biskopa Bena. Podij, nawjedowany wot nawodnych sobudźěłaćerjow domu dr. Petera-Paula Strauby a Ansgara Hoffmanna, běše z katolskimi a ewangelskimi referentami wobsadźeny. Mjez nimi běše propst Clemens Hrjehor z Kamjenicy jako jenički měšnik.
Smochćicy (CRM/SN). Zawodnje duchowny domu dr. Michael Kleiner podšmórny, zo wočakuja za přichod cyrkwinskeho žiwjenja jara konkretne kroki, kotrež woznamjenjeja woprawdźity nawrót. Nastajenje na nowe wuměnjenja pak płaći wjele mocy. K tomu diplomowy teologa a socialny dźěłaćer Mathias Mader z Drježdźan rjekny, wuchadźejo ze swojich bohatych nazhonjenjow w chorowni a jastwje kaž tež na šěrokich polach zwjazka Carity, zo njeńdźe jenož wo změnu strukturow. Předewšěm ma dóńć k nutřkownemu zazběhej, z kotrymž so duchowne procesy znowa tworja. Po jeho słowach maja so wšitke cyrkwinske dźěłowe wobłuki do hišće wobšěrnišeje syće zwjesć.
szl_Latn szl_Latn